KOMISIJOS REGLAMENTAS (EB) Nr. 1077/2004
2004 m. birželio 7 d.
atidarantis česnako autonominę tarifų kvotą ir numatantis jos valdymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sutartį,
atsižvelgdama į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo aktą, ypač į jo 41 straipsnio pirmąją pastraipą,
kadangi:
(1)
Komisijos reglamentu (EB) Nr. 565/2002 buvo nustatytas iš trečiųjų valstybių importuojamo česnako tarifų kvotų valdymas ir įvesta kilmės sertifikatų sistema (1).
(2)
2004 m. vasario 3 d. Komisijos reglamente (EB) Nr. 228/2004, nustatančiame pereinamojo laikotarpio priemones, taikomas Reglamentui (EB) Nr. 565/2002 dėl naujųjų valstybių narių įstojimo (2), buvo priimtos priemonės, siekiant tų šalių importuotojams sudaryti sąlygas naudotis Reglamento (EB) Nr. 565/2002 nuostatomis. Šių priemonių tikslas buvo šiose naujosiose valstybėse narėse atskirti tradicinius ir naujus importuotojus bei pritaikyti standartinio kiekio sąvoką tam, kad tie importuotojai galėtų pasinaudoti šia sistema.
(3)
Siekiant užtikrinti išsiplėtusios Bendrijos rinkos aprūpinimo tęstinumą, atsižvelgiant į naujųjų valstybių narių ekonomines tiekimo sąlygas, vyravusias iki įstojimo, turėtų būti atidaryta autonominė ir laikina šviežių arba šaldytų česnakų, klasifikuojamų KN kodu 0703 20 00, importo tarifų kvota.
(4)
Toks nustatymas turi būti laikinas ir negali nulemti dėl naujųjų valstybių narių įstojimo Pasaulio prekybos organizacijos (PPO) kontekste vykstančių derybų.
(5)
Šiame reglamente numatytoms priemonėms pritaria Šviežių vaisių ir daržovių vadybos komitetas,
PRIĖMĖ ŠĮ REGLAMENTĄ:
1 straipsnis
1. Nuo 2004 m. gegužės 1 d. atidaroma 4 400 t (serijos numeris 094107) Bendrijos importui skirtų KN kodu 0703 20 00 klasifikuojamų šviežių arba šaldytų česnakų autonominė tarifų kvota, toliau - „autonominė kvota“.
2. ad valorem tarifo dydis, taikomas produktams, importuojamiems pagal autonominę kvotą, sudaro 9,6 %.
2 straipsnis
Reglamentas (EB) Nr. 565/2002 ir Reglamentas (EB) Nr. 228/2004 yra taikomi autonominės kvotos valdymui pagal šio reglamento nuostatas.
Tačiau Reglamento (EB) Nr. 565/2002 1 straipsnio, 5 straipsnio 5 dalies ir 6 straipsnio 51 dalies nuostatos nėra taikomos autonominės kvotos valdymui.
3 straipsnis
Importo licencijos, toliau - „licencijos“, išduotos pagal autonominę kvotą, galiojimo laikas apribojamas iki 2004 m. gruodžio 31 d.
24 licencijų langelyje įtraukiamas vienas iš I priede esančių įrašų.
4 straipsnis
1. Importuotojai gali pateikti paraiškas dėl licencijų valstybių narių kompetetingoms institucijoms per penkias darbo dienas nuo šio reglamento įsigaliojimo dienos.
20 paraiškos langelyje turi būti nurodomas vienas iš II priede esančių įrašų.
2. Importuotojo pateiktoje paraiškoje dėl licencijų prašomas kiekis negali viršyti 10 proc. autonominės kvotos.
5 straipsnis
Autonominė kvota paskirstoma taip:
-
70 % tradiciniams importuotojams,
-
30 % naujiems importuotojams.
Jei viena iš importuotojų kategorijų nepanaudoja viso jai skirto kiekio, likutis gali būti skiriamas kitai kategorijai.
6 straipsnis
1. Septintą darbo dieną po šio reglamento paskelbimo valstybės narės praneša Komisijai apie kiekius, kuriems buvo prašoma licencijų.
2. Licencijos išduodamos dvyliktą darbo dieną po šio reglamento įsigaliojimo, su sąlyga, kad Komisija nesiėmė konkrečių priemonių pagal šio straipsnio 3 dalį.
3. Jei, remdamasi pagal šio straipsnio 1 dalį pateiktais pranešimais, Komisija nustato, kad paraiškose dėl licencijų prašomas kiekis viršija importuotojų kategorijai skirtus kiekius pagal šio reglamento 5 straipsnį, ji reglamentu atitinkamoms paraiškoms nustato vienodą procentinį sumažinimo dydį.
7 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 7 d.